Újabb képzőművészeti alkotásokkal bővül a Nemzeti Múzeum forradalmi kiállítása

A [Rejt/Jel/Képek ’56 – a forradalom titkos művészete című kiállításunk](http://mnm.hu/hu/kiallitasok/rejtjelkepek-56-forradalom-titkos-muveszete) megnyitása óta több látogatói felajánlást is kaptunk, amelynek köszönhetően a tárlat hónapról hónapra újabb és újabb forradalomhoz köthető képzőművészeti alkotásokkal gyarapodik. A forradalom 60. évfordulójához közeledve néhány újdonsággal szeretnénk még emlékezetesebbé tenni a látogatói élményt. A kiállítás első termében öt különleges alkotás kerül bemutatásra, amelyeket Muray Róbert festőművész családja bocsájtott rendelkezésünkre.

Muray Róbert (1931-2009) a Képzőművészeti Egyetem tanára volt 1956-ban. A forradalom napjaiban készített fényképfelvételei miatt azonban elveszítette állását és festői karrierje is félresiklott, az 1970-es években a természetfestészetben ért el kiemelkedő sikereket. Ennek ellenére több 1956 után készült alkotása is a forradalom eseményeire reflektál. Ezen művei közül kapott a Nemzeti Múzeum kölcsön öt festményt leányától, Muray Katalintól.

Képeinken a kiállítás első termében elhelyezett, a kiállítás idejére rendelkezésünkre bocsátott Muray Róbert festmények láthatók. Fotó: Kardos Judit

Magyar Nemzeti Múzeum Sajtókapcsolatok  
1088 Budapest Múzeum krt. 14-16.  
+36-1-327-7718  
sajto@hnm.hu